送犢鼻褌與任敦夫
作者：李新
朝代：宋

paragraphs: 任翁何爲窮，一性共癖左。
不妄取芥粒，甘似西山餓。
短褐結郭絲，犢鼻詎穿破。
當時北阮貧，矯枉幾太過。
肯揭長竿頭，恐亦是奇貨。
豈惟宜躋升，抑自利頓挫。
濟河不擷褰，秃尾正便坐。
遲行少前跋，趨急或後簸。
刀尺初與形，蟣蝨已相賀。
平生馬鞍間，髀肉已稍磨。
此既身之章，十年共起臥。
必以狐裘易，顧我應難和。
子賦從軍樂，城壚始煩癉。
服之遠行邁，百步無一蹉。
爾來玉泉老，以此勸勤怠。
猶憶當時庾嶺前，傳衣正是普通年。
問道未餘衣下事，寥寥千載不相傳。